冬季易引起BB各種皮膚問題 平日做好呢5件事保護BB肌膚
天氣轉冷,BB嘅肌膚比較容易變得乾燥而出現各種肌膚問題,如:甩皮、痕癢或出現濕疹等,想BB免受肌膚問題困擾,媽媽可以喺平日注意做以下5件事,令BB可以喺冬天都維持住皮光肉滑嘅狀態。
1. 沖涼水溫維持37至38度
有啲媽媽怕BB會凍親,會用好熱嘅水為BB沖涼,但係太熱嘅水會洗走皮膚天然嘅油脂層,令皮膚變得更乾同痕癢,所以水溫最好維持喺37至38度。另外,BB嘅沖浴時間最好喺10分鐘內完成,因為皮膚接觸得熱水愈耐,就愈容易流失自然油脂保護膜,令皮膚鎖水能力降低而令皮膚變乾、引起各種皮膚問題。
2. 密密為BB搽保濕乳液
如果想BB嘅肌膚時刻保持滋潤,媽媽平時應多為BB搽成分簡單、有效鎖住水分嘅潤膚露或保濕乳液,特別係喺開暖爐前同BB沖涼後5分鐘內,馬上為BB搽上潤膚露或保濕乳液,避免肌膚嘅水分流失。
3. 保持皮膚清潔
有時天氣太凍,有啲爸爸媽媽怕凍親BB嘅小屁屁,會將換片嘅次數減少,但就有機會令BB出現紅屁股,所以爸爸媽媽應該勤為BB換片,令BB的小屁股常處於乾爽狀態,保持BB個人衞生。
4. 穿棉質衣物保暖
就算天氣幾凍都好,爸爸媽媽為BB選擇衣物嘅時候,接觸到BB肌膚嘅內衣褲都應該盡量揀棉質、通爽透氣為主,特別係患有濕疹嘅BB,避免令BB嘅皮膚受刺激。
5. 保持家居衞生
要預防BB患上皮膚敏感,應時刻保持家居環境清潔,地毯同毛公仔都係容易積聚塵蟎同細菌嘅物件,應盡量避免畀BB接觸。
Text: Mami Editorial
Photo Source: Pinterest